Clubul german de fotbal Bayern Munchen a confirmat, duminică, absenţa internaţionalului său portughez Raphael Guerreiro, accidentat la piciorul stâng sâmbătă în meciul de campionat cu VfB Stuttgart, pentru semifinala retur de miercurea viitoare cu Real Madrid din Liga Campionilor (2-2 în tur), informează AFP, potrivit Agerpres.
Guerreiro (30 ani), care joacă în apărare sau la mijlocul terenului, s-a accidentat la ligamentele capsulei de la genunchi. El s-a accidentat contrând un şut şi a părăsit stadionul din Stuttgart în cârje. El este, de asemenea, într-o cursă contracronometru pentru prezenţa sa la EURO 2024 (14 iunie-14 iulie) cu naţionala Portugaliei.